Document ID: 32009D0083

KOMMISSIONENS BESLUTNING
af 23. januar 2009
om ændring af Europa-Parlamentets og Rådets forordning (EF) Nr. 725/2004 for så vidt angår brug af IMO’s system for et unikt identifikationsnummer til rederier og registrerede ejere
(meddelt under nummer K(2009) 148)
(EØS-relevant tekst)
(2009/83/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets forordning (EF) nr. 725/2004 af 31. marts 2004 om bedre sikring af skibe og havnefaciliteter (1), særlig artikel 10, stk. 1 og 2, og
ud fra følgende betragtninger:
(1)
Gennem forordning (EF) nr. 725/2004 blev der vedtaget hensigtsmæssige foranstaltninger til fastlæggelse af fælles standarder inden for søfartspolitikken med henblik på fortolkning, gennemførelse og kontrol inden for Fællesskabet af de ændringer af den internationale konvention fra 1974 om sikkerhed for menneskeliv på søen (SOLAS-konventionen) samt en international kode for sikring af skibe og havnefaciliteter (ISPS-koden), som Den Internationale Søfartsorganisations (IMO) diplomatiske konference vedtog den 12. december 2002.
(2)
De bestemmelser, der udgør ISPS-kodens del A, og som var blevet obligatoriske under kapitel XI-2 i bilaget til SOLAS-konventionen, var vedlagt som bilag II til forordning (EF) nr. 725/2004.
(3)
Den 20. maj 2005 vedtog IMO resolution MSC 196(80) om ændring af ISPS-koden med hensyn til de obligatoriske bestemmelser vedrørende bestemmelserne i kapital XI-2 i bilaget til SOLAS-konventionen, der udgør ISPS-kodens del A. Den ajourførte version af de gældende internationale instrumenter, der henvises til i artikel 2 i forordning (EF) nr. 725/2004, skal derfor omfatte ændringerne i ISPS-koden.
(4)
Ændringerne i ISPS-koden er vedtaget af Den Internationale Søfartsorganisation som en foranstaltning til at forbedre søfartssikkerhed, sikring og miljøbeskyttelse og fremme forebyggelsen af svig inden for søfart. Proceduren for efterlevelseskontrol, jf. artikel 10, stk. 5, i forordning (EF) nr. 725/2004, bør ikke finde anvendelse på skibe, der sejler i indenlandsk fart, og de havnefaciliteter, der betjener dem, for så vidt som ændringerne til ISPS-koden på grundlag af resolution MSC 196(80) er en teknisk ajourføring af bestemmelserne i ISPS-koden.
(5)
Proceduren for efterlevelseskontrol bør ikke gælde for den internationale søtransportsektor, eftersom der ifølge en evaluering foretaget af Kommissionen ingen risiko er for, at en sådan ændring vil sænke det maritime sikringsniveau eller være uforenelig med fællesskabslovgivningen. Hertil kommer, at ingen medlemsstat har anmodet Kommissionen om at indlede denne procedure eller udtrykt uenighed med hensyn til indarbejdelsen af ændringerne i bestemmelserne i ISPS-kodens del A i de relevante fællesskabsretsakter, hvad angår indenlandsk søfart.
(6)
De berørte medlemsstater stemte enstemmigt/med kvalificeret flertal (2) for at integrere den tekniske ajourføring af ISPS-kodens bestemmelser for skibe, som er omhandlet i artikel 3, stk. 2, i forordning (EF) nr. 725/2004, og deres rederier i bilag II til forordning (EF) nr. 725/2004.
(7)
Bilag II til forordning (EF) nr. 725/2004 bør derfor ændres i overensstemmelse hermed.
(8)
Foranstaltningerne i denne beslutning er i overensstemmelse med udtalelse fra det udvalg, der er nedsat ved artikel 11, stk. 1, i forordning (EF) nr. 725/2004 -
VEDTAGET FØLGENDE BESLUTNING:
Artikel 1
Bilag II til forordning (EF) nr. 725/2004 ændres som angivet i bilaget til denne beslutning.
Artikel 2
Inden for international søtransport i henhold til artikel 3, stk. 1, i forordning (EF) nr. 725/2004 anvender medlemsstaterne senest den 1. januar 2009 fuldt ud ændringerne til bestemmelserne i tillæg I og tillæg II i del A i bilaget til ISPS-koden som vedtaget den 20. maj 2005 ved Den Internationale Søfartsorganisations resolution MSC 196(80).
Artikel 3
For indenlandsk søtransport i henhold til artikel 3, stk. 2, i forordning (EF) nr. 725/2004 anvender medlemsstaterne senest den 1. januar 2009 fuldt ud ændringerne til bestemmelserne i tillæg I og tillæg II i del A i ISPS-koden som vedtaget den 20. maj 2005 ved Den Internationale Søfartsorganisations resolution MSC 196(80).
Artikel 4
Denne beslutning er rettet til medlemsstaterne.
Udfærdiget i Bruxelles, den 23. januar 2009.

Labels: 8
13
5
20